Tshwane-metro dien strafregtelike klagte teen EFF inDie veelparty-koalisieregering in die Tshwane-metro het Dinsdag strafregtelike klagte teen EFF-raadslede ingedien. Klagte van intimidasie, ontwrigting en kwaadwillige saakbeskadiging is aanhangig gemaak nadat EFF-raadslede, wat deel is van die veelparty-koalisieregering, aggressief en gewelddadig opgetree het tydens die spesiale raadsvergadering wat verlede Donderdag gehou is. EFF-lede het die vergadering ontwrig deur raadseiendom te beskadig, elektroniese apparate uit te ruk en stoele rond te gooi. “Die optrede van die EFF is onaanvaarbaar, aangesien geen party die reg het om die werk van die raad te ontwrig en inwoners die geleentheid te ontsê om die stad se begrotingsrede aan te hoor waarin ons ons planne uiteensit om dienslewering vir die jaar wat voorlê te bevorder nie,” het die veelparty-koalisieregering in ŉ verklaring gesê. Grandi Theunissen, VF Plus-raadslid en burgemeesterskomiteelid vir gemeenskapsveiligheid in die Tshwane-metro, het gesê daar is klagte teen verskeie EFF-lede en die party se koukusleier, Obakeng Ramabodu, aanhangig gemaak. Volgens Theunissen is daar ook klagte van aanranding, diefstal, intimidasie en die uiter van doodsdreigemente ingedien. “Die klagte sluit ook in die verhaling van koste wat aangegaan is om die onwettige betoging in die strate rondom die Tshwane-metro se hoofkantoor te polisieer. Dit is aangesien die betoging beskou word as ŉ oortreding van ŉ hofbevel. Daar moes ook bykomende veiligheid verkry word binne die raadsaal vir die beskerming van raadslede en eiendom.” Julius Malema, leier van die EFF. (Foto: EFF) Die veelparty-koalisie sal ŉ verdere klag by die Menseregtekommissie (MRK) en die kantoor van die Openbare Beskermer (OB) aanhangig maak. “Die klag wat by die MRK ingedien sal word, omvat vermeende dreigemente van die EFF se nasionale leier, Julius Malema, om die Tshwane-metro ‘onregeerbaar’ te maak. “Hy het glo gedreig om geweld onder sy lede aan te wakker, terwyl die klag by die OB sal handel oor die EFF se ondermyning van die demokrasie van Suid-Afrika. “Die VF Plus sal nie langer die oproer en misdadige optrede van die EFF en sy leierskap duld nie. “Daar sal op elke moontlike vlak teen sulke mense opgetree word. Dit sluit in dissiplinêre en siviele optrede om te verseker dat die demokraties verkose veelparty-koalisie sy mandaat kan uitvoer.”